philips etc doen te weten allen yegewoirghen ende toecommende
dat wy ontfanghen hebben die oetmedighe* supplicatie van gielis van
caverson ingeboren poirter onser stadt van loeven belast met
huysvrouwe ende eenen jonghen kinde anders egheen goet hebbende
dan hy met arbeyden aen die scepen is winnende inhoudende
hoe dat hy des vrydaeghs voer loeven kermisse int jaer
xvc tweentzestich des achternoens is versaempt geweest
met adriaen crabbe ende ander ten huyse genaempt
troosemareynken om met elcanderen aldaer te drincken ende nae
dyen zy aldaer ewat tyts gederonken hadden ende dat die
voirs. adriaen uuyten voirs. huyse opder straten gegaen was
om zyn water te reysen soe zyn die wyle aldaer aengecommen
vyff oft zesse clercken met poignaerts messen ende stenen indie
handen hebbende die sonder oirsake den voirs. adriaen hebben
zeer furieuselyck geinvadeert onder hen voeten gewoerpen ende
geslaghen soe dat die weerdinne aldaer tselve aensiende
is gecommen totten geselscappe seggende totten suppliant gielis suldy
uwen compeer aldus laeten vermoerden desgelycx soe riep
oyck de voirs. adriaen totten suppliant dwelck de suppliant
hoorende is vanden geselschap opgestaen ende loopende op der
straten heeft aldaer gevonden adriaen syn compeer alleen
aldus overvallen ende geslaigen vanden voirs. clercken hem
ombekent weesende is hem ter assistentie gecommen ende heeft
uuyt getrocken syn brootmes ende daer mede gesteecken naeden
eenen ende naeden anderen in sulcken vueghen dat een vande
voirs. clercken genaempt philips de roy soe hy suppliant
naederhant versoent loopende tegen eenen muer heeft
hy suppliant denselve philips eenen steeck gegeven in zynen
buyck laetende tvoors. mes duer groote verwaertheyt daer
inne steecken ende nemende die vlucht inden clooster vande
bogaerden bynnen der voirs. stadt van welcker quetsuere
de voirs. philips ten selven daigh is gestorven ende afflivich
geworden tot des voirs. suppliants ontspreekelycke leetweesen
die daer duer moet wyff ende kint verlaeten in armoede
ende hem onthouden in vremde lande ten zy dat
ons beliefde hem te nemen in genade ende
gracie ende hem tvoirs. faut te vergeven soe hy seght
ons zeer oetmoedelyck daeromme biddende soe ist dat wy
de sake voirs. overgemerckt ende daer op gehadt dadvys van onsen
beminden meyer bourgmeestren scepenen ende raedt onser stede van
loeven voers. den voirs. gielis van caverson suppliant geneghen
wesende zynder bede ende begheerte ende hem willende in
dit stuck gracie ende genade prefereeren voer riguer ende strangheyt
van justicie hebben ingevalle als boven vergeven quytgescholden
ende geremitteert vergheven schelden quyte ende remitteren uuyt onse
sunderlinghe gracie mits desen tfaicte ende manslach boven
verclaert mitgaders alle penne boete ende bruycke corporelle
ende criminelle daerinne hy ter cause van dien mits datter
aen cleeft tegens ons ende justicie misdaen ende mesbruyckt
mach hebben ende hebben hem als daeraff weedergestelt
ende gerestitueert stellen weeder ende restitueeren tot zyne
goede name fame ende geruchte in onsen lande ende hertochdomme
van brabant ende allen anderen onsen landen ende heerlicheyden
ende oyck tot zyne onverbuerde goeden indien * eenighe heeft
gelyckerwys ende in alder manieren als hy voer de toecompste
vanden feyte voirs. imponeerende hierop een eeuwich swygen
ende silentie onsen procureur generael ende allen anderen onsen rechteren
justicieren ende officieren wye zy zijn satisfactie ende beteringe
ierst ende al voirren gedaen gedaen der geinteresseerde partye
indyen die noch nyet gedaen en is ende ennighe daertoe
staet civilyck alleenlyck behoudelick dat de voirs. suppliant
gehouden wert tvoirs. feyt tegens ons te beeteren civilyck
naerden gelegentheyt vander misdaet van faculteyt van
zynen goeden achtervolg ende onse ordonnancie daerop
gemackt mitgaders oyck te reffondeeren de weettelycke
costen van justicien indien eenighe daeromme gedaen zyn
allet ter taxatien ende arbiterscepe van onssen lieven ende
getrouwen cancellier ende lieden van onsen raide
in brabant die wye daertoe committeren dyen welcken wy
*hy
# sy hier af verantwordt
byden ontfangere vanden exployten
bevelen dat voer hun geroepen die daerover behoiren geroepen te
zyne zy procederen wel ende duechdelyck ter verificatie
ende interinement van desen onsen brieve ende oyck ter
taxatie vander civile boete ende costen van justicie voers.
welck interinement de voirs. suppliant gehouden werdt
behoirlyck te versuecken voer die van onse voirs. raide in
brabant binnen zes maenden eerstcommende op peine van te
veliesen ende gepriveert te weesen vanden gracie ende effecte
van desen ende dat gedaen ende de voirs. civile boete
betaelt zynde in handen van onsen ontfanger vanden exploicten
of anderen onsen officieren diet behoiren zal die welcke
gehouden weerdt daeraff rekeninge te houdene bewys ende
reliqua te doene tonsen prouffeyte metten anderen penningen van
zynen ontfanghe zy onse drossaert van brabant meyer van
loeven ende alle andere onse rechteren justicieren ende
officieren yegewoerdighe ende toecommende wye dit aengaen
oft roeren sal moegen huere stedehouderen ende eygelyck
van hun besundere zoo hun toe behoeren zal doen laeten
ende gedoeghen den voirs. gielis van caverson suppliant
van dese onse gracie remissie quytscheldinghe ende van
allen den inhouden van desen inder vuegen ende manieren
boven verhaelt rustelyck vredelyck volcommelyck ende
eeuwelyck genieten ende gebruycken sonder hen daerinne
te doen oft te laeten geschieden nu noch in toecommende
tyden ter cause voers. eenich hinder letsel oft moyenisse
ter contrarien aen lyffve noch aen goede in eeniger maniere
maer indien zyn lyff oft eenighe van zyne onverbeurde
goeden daeromme gevanghen becommert oft gearresteert
zyn oft naemaels waeren dat zy die stellen ende
setten oft doen stellen ende setten terstont ende sonder
vertreck tot geheele ende volcommen delivrancie ende
slakinge want ons alsoe belieft ende ten
eynde dat dit goet vast ende gestadich blyven
eeuwighen daghe soe hebben wy onsen zegel hier
aen doen hanghen behoudelyck in anderen saecken ons recht
ende een eygelyck zyne in allen gegeven in onser stat
van bruessele inde maent van junio int jaer
onsheeren duysent vyffhondert ende zessenezestich
van onsen rycken van spangnien sicillien etc txie
ende van napels txiiie op de plycke stont
gescreven aldus byde coninck in zynen raide onderteekent
sanghe visa recepta
gecollacionneert met zynen originaele
ende bevonden daermede concorderen by my
deruwez